Etelä-Karjalassa on käynnistynyt vaikuttavuusperusteinen terveysohjelma tyypin 2 diabeteksen hoidon kehittämiseksi

Tyypin 2 diabetesta sairastavien määrä kasvaa Suomessa ja sen aiheuttamat lisäsairaudet kuormittavat terveydenhuoltoa ja kansantaloutta. Etelä-Karjalan hyvinvointialueella kehitetään uusia ratkaisuja keskeisen kansansairauden hoidon vaikuttavuuden parantamiseksi.

Etelä-Karjalan hyvinvointialueen tavoitteena on löytää vaikuttavia ratkaisuja, jotka parantavat tyypin 2 diabeteksen hoidon laatua ja vähentävät lisäsairauksien riskiä.

Etelä-Karjalan hyvinvointialueen, Itä-Suomen yliopiston ja Diabetesliiton yhteishankkeessa tutkitaan digitaalisten elintapainterventioiden vaikutusta tyypin 2 diabetesta sairastavien terveyteen, elämänlaatuun ja hoitotuloksiin.

Diabeteksen hoito on yksi alueemme painopisteistä. Tämä hanke on konkreettinen esimerkki siitä, miten yhdistämme hoidon ja digitaaliset ratkaisut asiakkaiden hyödyksi.

Juuso Tamminen
Etelä-Karjalan hyvinvointialueen vaikuttavuus- ja tietojohtaja

Tutkimukseen osallistuu 225 eteläkarjalaista 35–74-vuotiasta henkilöä, joilla on tyypin 2 diabetes ja kohonnut lisäsairauksien riski.

Digitaaliset ratkaisut tukemaan elintapamuutosta

Ohjelmassa hyödynnetään digitaalisia työkaluja, BitHabit Pienet teot -elintapasovellusta ja Onnikka-painonhallintasovellusta.

Tutkimushankkeessa seurataan vuoden ajan osallistujilta muun muassa verensokereita, verenpainetta, painoa, kolesteroliarvoja ja elämänlaatua. Tavoitteena on luoda uusia malleja, joita voidaan hyödyntää laajemmin suomalaisessa terveydenhuollossa.

Elintapamuutokset on keskeinen keino ehkäistä diabeteksen lisäsairauksia, mutta elintapojen muuttaminen on monille vaikeaa. Digitaaliset ratkaisut voivat tarjota arjessa joustavaa ja yksilöllistä tukea hoidon tueksi.

Elina Pimiä
Diabetesliiton asiantuntijaylilääkäri

Kansallista ja kansainvälistä merkitystä

Hankkeessa tuotetaan uutta tutkimustietoa tosielämän olosuhteista (Real World Evidence, RWE) Itä-Suomen yliopiston kanssa. Tutkimustulosten avulla pyritään rakentamaan kestäviä toimintamalleja, joilla voidaan hillitä tyypin 2 diabeteksen kasvavaa terveys- ja talouskuormaa.

Tämä on esimerkki siitä, kuinka järjestöt, hyvinvointialue ja yliopisto voivat yhdessä edistää suomalaisten terveyttä. Diabetesliitto haluaa olla etulinjassa rakentamassa kustannusvaikuttavia ratkaisuja kansansairauksien hoitoon.

Juha Viertola
Diabetesliiton toiminnanjohtaja

Tavoitteena on terveysohjelman laajentaminen vaikuttavuusinvestoimiseen (SIB; social impact bond). Vaikuttavuussijoittamisen hankkeita on toteutettu aiemmin Suomessa muun muassa työllisyyteen liittyen. Kyseessä olisi uudenlainen yhteistyömalli terveydenhuollossa.

Hankkeen toteuttajat

Hankkeen toteuttavat yhteistyössä Etelä-Karjalan hyvinvointialue, Diabetesliitto ja Itä-Suomen yliopisto. Digitaalisen BitHabit-sovelluksen toimittajana on Wellpro Impact Solutions Oy ja Onnikka elintapainterventiosovelluksen toimittajatoimittaja on Onnikka Health Oy. Hankkeen valmistelua ja uusien digitaalisten työkalujen käyttöönottoa on tukenut Boehringer Ingelheim.

Lisätietoja:

vaikuttavuus- ja tietojohtaja Juuso Tamminen, Etelä-Karjalan hyvinvointialue, juuso.tamminen@ekhva.fi

asiantuntijaylilääkäri, endokrinologian erikoislääkäri Elina Pimiä, Diabetesliitto, elina.pimia@diabetes.fi

Artikkeli Etelä-Karjalassa on käynnistynyt vaikuttavuusperusteinen terveysohjelma tyypin 2 diabeteksen hoidon kehittämiseksi julkaistiin ensimmäisen kerran DEV Etelä-Karjalan hyvinvointialue.